ΣΥΜΠΕΡΑΣΜΑΤΑ ΤΩΝ ΥΠΟΥΡΓΩΝ ΠΟΛΙΤΙΣΜΟΥ ΣΥΝΕΡΧΟΜΕΝΩΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ της 7ης Ιουνίου 1991 σχετικά με το δικαίωμα του δημιουργού και τα συγγενικά δικαιώματα (91/C 188/04)

ΟΙ ΥΠΟΥΡΓΟΙ ΠΟΛΙΤΙΣΜΟΥ ΣΥΝΕΡΧΟΜΕΝΟΙ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

Αναφερόμενοι στην "Πράσινη βίβλο σχετικά με το δικαίωμα του δημιουργού και την τεχνολογική πρόκληση" που εκδόθηκε από την Επιτροπή τον Ιούνιο του 1988 προκειμένου να συζητηθεί από τα κράτη μέλη και τους ενδιαφερόμενους επαγγελματικούς κύκλους,

Έχοντας κατά νου την ευχή που εξέφρασαν, τόσο στην ανεπίσημη συνεδρίαση των υπουργών πολιτισμού στο Μπλουά στις 2 Νοεμβρίου 1989 όσο και στο Συμβούλιο της 19ης Νοεμβρίου 1990, να προτείνει η Επιτροπή μια συνολική συλλογιστική για τα ζητήματα που αφορούν τα δικαιώματα των δημιουργών, των καλλιτεχνών και των παραγωγών μέσα στην Κοινότητα, με την προοπτική της ολοκλήρωσης της μεγάλης εσωτερικής αγοράς την 1η Ιανουαρίου 1993,

Υπενθυμίζοντας την άποψή τους ότι δεν είναι δυνατόν τα πολιτιστικά αγαθά και οι σχετικές υπηρεσίες να αντιμετωπίζονται, στην Κοινότητα, χωρίς να λαμβάνεται υπόψη η ειδική φύση τους,

Δηλώνοντας, κατά συνέπεια, ότι το μέλημά τους είναι η καθιέρωση της ενιαίας αγοράς να μην αποτελέσει απειλή για τις πολιτιστικές ταυτότητες και την πολυμορφία της Ευρώπης και ότι, λαμβάνοντας υπόψη την πολιτιστική διάσταση του δικαιώματος δημιουργού, η εσωτερική εναρμόνιση σε κοινοτικό επίπεδο για τον τομέα αυτό θα πρέπει να τεθεί σε εφαρμογή μόνο για ζητήματα που άπτονται της θέσπισης και λειτουργίας της κοινής αγοράς,

Εκτιμώντας ότι η Επιτροπή, εγκρίνοντας στις 5 Δεκεμβρίου 1990 το πρόγραμμα εργασίας της σχετικά με το δικαίωμα του δημιουργού και τα συγγενικά δικαιώματα, με τη μορφή ανακοίνωσης που φέρει τον τίτλο "Συνέχεια που πρέπει να δοθεί στην πράσινη βίβλο", ανοίγει στην Κοινότητα συγκεκριμένες προοπτικές για την υλοποίηση της ενιαίας αγοράς στον τομέα αυτό,

Έχοντας λάβει γνώση των τριών πρώτων εγγράφων που υπέβαλε η Επιτροπή:

- την πρόταση απόφασης του Συμβουλίου για την προσχώρηση των κρατών μελών στη σύμβαση της Βέρνης (πράξη του Παρισιού της 24ης Ιουλίου 1971) και τη σύμβαση της Ρώμης της 26ης Οκτωβρίου 1961,

-την πρόταση οδηγίας περί του δικαιώματος εκμίσθωσης, του δικαιώματος δανεισμού και ορισμένων συγγενικών δικαιωμάτων,

-το έγγραφο προς μελέτη με τον τίτλο "ραδιοτηλεοπτική μετάδοση και δικαίωμα του δημιουργού στην εσωτερική αγορά" σχετικά με τις δορυφορικές εκπομπές και την καλωδιακή αναμετάδοση,

ΕΚΦΡΑΖΟΥΝ την ικανοποίησή τους για το γεγονός ότι η Επιτροπή στο πρόγραμμα εργασίας που υπέβαλε υιοθετεί συνολική προσέγγιση των ζητημάτων που αφορούν την εναρμόνιση των δικαιωμάτων του δημιουργού και των συγγενικών δικαιωμάτων,

ΕΚΦΡΑΖΟΥΝ επίσης την ικανοποίησή τους για το γεγονός ότι η Επιτροπή εκδήλωσε σαφώς το μέλημά της να επιδιώξει, με την προοπτική της ενιαίας αγοράς, υψηλό επίπεδο προστασίας των δημιουργών, καλλιτεχνών και παραγωγών σ' ολόκληρη την Κοινότητα,

ΥΠΕΝΘΥΜΙΖΟΥΝ ότι η φροντίδα για τις πολιτιστικές βιομηχανίες δεν πρέπει να φέρει σε δεύτερο επίπεδο την προσοχή που πρέπει να δοθεί κατά προτεραιότητα στα ειδικά προβλήματα που αντιμετωπίζουν οι επαγγελματίες,

ΥΠΕΝΘΥΜΙΖΟΥΝ εξάλλου ότι η ελεύθερη κυκλοφορία των αγαθών δεν πρέπει σε καμία περίπτωση να θίγει τα ηθικά δικαιώματα που συνδέονται με την προσωπικότητα του πνευματικού δημιουργού και τα δικαιώματα αμοιβής που συνδέονται με τις διάφορες μορφές παρουσίασης των έργων στο κοινό,

ΖΗΤΟΥΝ, σε συνάρτηση με την εναρμόνιση του δικαιώματος του δημιουργού και των συγγενικών δικαιωμάτων και τηρώντας τις διατάξεις της σύμβασης της Ρώμης, να μη θιγεί η ικανότητα των κρατών μελών να διατηρούν την ισορροπία των δημιουργικών και καλλιτεχνικών δραστηριοτήτων, ιδίως όσον αφορά περιορισμένες γεωγραφικά ή γλωσσικά περιοχές,

ΖΗΤΟΥΝ να ληφθούν υπόψη οι επιπτώσεις που μπορεί να έχει η θέσπιση νομοθετικών μέτρων στους όρους πραγματικής άσκησης των δικαιωμάτων που παραχωρούνται στους δικαιούχους των δικαιωμάτων αυτών,

ΚΑΛΟΥΝ την Επιτροπή να μελετήσει το συντομότερο τους όρους της διαχείρισης των δικαιωμάτων,

ΖΗΤΟΥΝ, στις διαπραγματεύσεις με τρίτους (ιδίως στα πλαίσια του ευρωπαϊκού οικονομικού χώρου και με τις χώρες της Κεντρικής και Ανατολικής Ευρώπης, χωρίς να παραμελούνται άλλες περιοχές της υφηλίου), να ληφθεί υπόψη το πολιτιστικό περιεχόμενο των δικαιωμάτων του δημιουργού και των συγγενικών δικαιωμάτων,

ΚΑΛΟΥΝ την Επιτροπή να μεριμνήσει ώστε να υπάρχει στενότερη συνεννόηση με το Συμβούλιο της Ευρώπης στον τομέα αυτόν.